कामयाबी के नाम पर पुलिस की हालिया उपलब्धि यही है कि उसने दो दिन पहले अपहरण में प्रयुक्त खाली बोलेरो कचहरी के पास से बरामद किया है। घटना में सोनभद्र के घोरावल इलाके की डीवर ग्राम सभा के प्रधान धर्मेद्र सिंह, ड्राइवर और नौकर समेत पांच लोगों को नामजद किया गया है। प्रधान के पिता को भी अपहरण की साजिश में शामिल बताया गया है। अपहृत किशोरी के मिलने और उसके बयान के आधार पर पुलिस इस मामले को गैंगरेप में तरमीम कर चुकी है। शहर कोतवाली में प्रधान और साथियों पर प्राथमिकी दर्ज की गई है, जबकि गिरफ्तारी के नाम पर केवल अशोक नामक युवक को पकड़ा जा सका है। मालूम हो कि घोरावल के एक गांव की महिला अपनी नाबालिग पुत्री के साथ 19 मार्च को मिर्जापुर किसी काम से आई थी। महिला की आंख के सामने ही उसकी बेटी को रमईपट्टी-कचहरी मार्ग पर कमिश्नर कोर्ट के बाहर से बोलेरो गाड़ी में उठा लिया गया था। महिला ने उसी समय सूचना शहर कोतवाली और अन्य वरिष्ठ अधिकारियों को दी लेकिन पुलिस सक्रिय नहीं हुई। इस पर दलित बिरादरी की किशोरी की मां ने एससी-एसटी आयोग से गुहार लगाई। आयोग के सचिव के कड़ा रुख अख्तियार करने के बाद पुलिस हरकत में आई। एसपी के आदेश पर शहर कोतवाली में 22 मार्च 2012 को प्रधान धर्मेंद्र सिंह व उसके साथियों के खिलाफ मामला दर्ज कर पुलिस शांत हो गई थी।उधर बेटी की सलामती को लेकर महिला पुलिस अधिकारियों की चौखट पर दौड़ती रही। थकहार कर महिला ने हाईकोर्ट का दरवाजा खटखटाया। एसपी तथा आईओ को कोर्ट ने तलब किया तो पुलिस एक बार फिर हरकत में आई। अपहरण की घटना के करीब सवा माह बाद पुलिस ने किशोरी ढूंढ निकाला।